钦定古今图书集成/明伦汇编/官常典/第316卷 > 吴俨
## 钦定古今图书集成/明伦汇编/官常典/第316卷 > 吴俨

按《明外史》本传：“俨字克温，宜兴人。成化末，举进士，改
庶吉士，授编修，历侍讲学士，掌南京翰林院。正德初，
召修《孝宗实录》，直讲筵。刘瑾窃柄，闻俨家多赀，遣人
啖以美官，俨峻拒之，瑾怒。会大计群吏，中旨罢俨官。
瑾诛，复职，历礼部左右侍郎，拜南京礼部尚书。十二
年，武宗北巡，俨抗疏切谏。明年，复偕诸大臣上疏曰：
‘臣等初闻驾幸昌平，曾具疏极论，不蒙采纳。既闻出
居庸，幸宣、大，宰辅不及知，群臣不及从，三军之士不
及卫，京师内外人心动摇。徐、淮以南，荒馑千里，去冬
雨雪为灾，民无衣食，安保其不为盗？所御之寇尚远
隔阴山，而不虞之祸或猝起于肘腋，臣所大惧也’。”不
报。十四年卒官。赠太子少保，谥文肃。

===刘春===按《明外史》本传：“春字仁仲，巴人。成化末，进士及第，授
编修，屡迁翰林学士。正德六年，擢吏部右侍郎，进左。
八年拜礼部尚书。”淮王祐棨、郑王祐檡，皆由旁支袭
封，而祐棨称其本生为考，祐檡并欲追封入庙。交城
王秉。由镇国将军嗣爵，而欲进其妹为县主，春皆
据礼驳之，遂著为例。帝崇信西僧，常袭其衣服。演法
内厂，有绰吉我些儿者，出入豹房，封大德法王，遣其
徒二人还乌思藏，请给国师诰命，如大乘法王例，岁
时入贡，且得赍茶以行。春持不可，帝命再议。春执奏
曰：“乌思藏远在西方，性极顽犷。虽设四王抚化，其来
贡必有节制，使不为边患。若许其赍茶，给之诰敕，万
一假上旨以诱羌人，妄有请乞，不从，失异俗心，从之
则滋害。”奏上，罢赍茶，卒与诰命。已春，又奏：“西番俗信
佛教，故祖宗承前代旧，设立乌思藏诸司及陕西洮、
岷、四川松潘诸寺，令化导番人，许之朝贡。贡期人数，
皆有定制。比缘诸番僻远，莫辨真伪。中国逃亡罪人，
习其语言，窜身在内。又多创寺请额，番贡日增。虽罄
民财，充赏不给。乞严核以尊国体。”报可。广东布政使
罗荣等入觐，各言镇守内臣入贡之害。春列上累朝
停革贡献诏旨，且言四方水旱盗贼，军民困苦状，乞
罢诸镇守臣。不纳。春掌礼三年，慎守彝典。宗藩请封、
请婚，及文武大臣祭葬赠谥，多所裁正。遭忧，服阕，起
南京吏部尚书。寻以礼部尚书专典诰敕，掌詹事府
事。十六年卒。赠太子太保，谥“文简。”刘氏世以科第显。
春父规，御史。弟台，云南参政。子彭年，巡抚贵州右副
都御史。彭年子起宗，辽东苑马寺卿。起宗子世赏，广
东左布政使。台子鹤年，云南布政使，以清誉闻。鹤年
孙世曾，巡抚云南，右副都御史，有征缅功。皆由进士。